Det er ikke ofte, at skolebørn og ministre taler helt det samme sprog. Ikke desto mindre var det tilfældet fredag eftermiddag på Naturmødet i Hirtshals. Her var 5.A fra Sindal Skole trukket i arbejdstøjet sammen med transportminister Thomas Danielsen fra Venstre. De var troppet op hos Banedanmarks stand ved Naturmødet, og her skulle de bygge insekthoteller, som skal styrke biodiversiteten. - Det er vigtigt, vi har insekterne, for ellers fungerer vores jord ikke, siger Victoria fra 5.A. Vigtigheden af at hjælpe I standen har eleverne mulighed for at lære, hvordan man bygger hoteller til insekter ud af den særlige natur, der findes langs jernbanen. - Som transportminister er det afgørende vigtigt for mig, at vi inddrager, de arealer vi har, og det er tusindvis af hektar som, ved at behandle dem på en rigtig måde, kan gøre en verden til forskel for insekterne. Derfor betyder det meget for mig, at vi får et fokus på, at vi skal passe på vores insekter, siger transportminister Thomas Danielsen. Hos eleverne er Thomas Danielsens bønner blevet hørt. - Jeg tænker ret meget over det, fordi det er ret vigtigt, vi er gode ved naturen, siger Emilie. - Jeg tænker meget over vi skal behandle naturen ordentligt, og vi skal hjælpe naturen med insekthoteller, siger Victoria.

Opsummering:
Elever fra femte klasse hjalp transportministeren, da de i fællesskab byggede insekthoteller.